title: Regulamentul de punere în aplicare (UE) 2019/1313 al Comisiei din 2 august 2019 privind autorizarea unui preparat de Bacillus amyloliquefaciens NRRL B-50508, Bacillus amyloliquefaciens NRRL B-50509 și Bacillus subtilis NRRL B-50510 ca aditiv furajer destinat porcilor pentru îngrășat și speciilor porcine minore pentru îngrășat (titularul autorizației: Cargill Incorporated, reprezentat de Provimi Holding BV) (Text cu relevanță pentru SEE.)

text:
                  5.8.2019

                  RO

                  Jurnalul Oficial al Uniunii Europene

                  L 205/1

         REGULAMENTUL DE PUNERE ÎN APLICARE (UE) 2019/1313 AL COMISIEI
         din 2 august 2019
         privind autorizarea unui preparat de Bacillus amyloliquefaciens NRRL B-50508, Bacillus amyloliquefaciens NRRL B-50509 și Bacillus subtilis NRRL B-50510 ca aditiv furajer destinat porcilor pentru îngrășat și speciilor porcine minore pentru îngrășat (titularul autorizației: Cargill Incorporated, reprezentat de Provimi Holding BV)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
         întrucât:

                     (1)

                     Regulamentul (CE) nr. 1831/2003 prevede autorizarea aditivilor destinați utilizării în hrana animalelor, precum și motivele și procedurile de acordare a unor astfel de autorizații.

                     (2)

                     A fost depusă o cerere de autorizare pentru preparatul de Bacillus amyloliquefaciens NRRL B-50508, Bacillus amyloliquefaciens NRRL B-50509 și Bacillus subtilis NRRL B-50510, în conformitate cu articolul 7 din Regulamentul (CE) nr. 1831/2003. Această cerere a fost însoțită de detaliile și documentele necesare conform dispozițiilor articolului 7 alineatul (3) din regulamentul respectiv.

                     (3)

                     Cererea se referă la autorizarea unui preparat de Bacillus amyloliquefaciens NRRL B-50508, Bacillus amyloliquefaciens NRRL B-50509 și Bacillus subtilis NRRL B-50510 ca aditiv furajer destinat porcilor pentru îngrășat și speciilor porcine minore pentru îngrășat, pentru a fi clasificat în categoria „aditivi zootehnici”.

                     (4)

                     Autoritatea Europeană pentru Siguranța Alimentară („autoritatea”) a concluzionat, în avizul său din 27 februarie 2019 (2), că, în condițiile de utilizare propuse, preparatul de Bacillus amyloliquefaciens NRRL B-50508, Bacillus amyloliquefaciens NRRL B-50509 și Bacillus subtilis NRRL B-50510 nu are efecte adverse asupra sănătății animalelor sau asupra mediului. De asemenea, autoritatea a concluzionat că aditivul este considerat un potențial sensibilizant pentru căile respiratorii, chiar dacă are un potențial de pudraj redus, și că nu s-a putut trage nicio concluzie cu privire la sensibilizarea sau iritarea pielii sau a ochilor de către aditiv. Prin urmare, Comisia consideră că ar trebui luate măsuri adecvate de protecție pentru a preveni efectele negative asupra sănătății umane, în special în ceea ce privește utilizatorii aditivului. Autoritatea a mai concluzionat că aditivul are potențialul de a fi eficace, la doza recomandată, în ceea ce privește indicele de conversie a hranei la porcii pentru îngrășat și că această concluzie poate fi extinsă la speciile minore de porcine pentru îngrășat. Autoritatea nu consideră că sunt necesare cerințe specifice de monitorizare după introducerea pe piață. În plus, autoritatea a verificat raportul privind metoda de analiză a aditivului în hrana pentru animale transmis de laboratorul de referință înființat prin Regulamentul (CE) nr. 1831/2003.

                     (5)

                     Evaluarea preparatului de Bacillus amyloliquefaciens NRRL B-50508, Bacillus amyloliquefaciens NRRL B-50509 și Bacillus subtilis NRRL B-50510 arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea preparatului respectiv ar trebui autorizată astfel cum se specifică în anexa la prezentul regulament.

                     (6)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Se autorizează preparatul menționat în anexă, aparținând categoriei „aditivi zootehnici” și grupului funcțional „stabilizatori ai florei intestinale”, ca aditiv pentru hrana animalelor conform specificațiilor din anexa respectivă.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 2 august 2019.

                  Pentru Comisie

                  Președintele

               Jean-Claude JUNCKER

            (1)  JO L 268, 18.10.2003, p. 29.

            (2)  EFSA Journal 2019;17(3):5647.

            ANEXĂ

                        Numărul de identificare al aditivului

                        Numele titularului autorizației

                        Aditivul

                        Compoziția, formula chimică, descrierea, metoda de analiză

                        Specia sau categoria de animale

                        Vârsta maximă

                        Conținutul minim

                        Conținutul maxim

                        Alte dispoziții

                        Sfârșitul perioadei de autorizare

                        CFU/kg de hrană completă pentru animale cu un conținut de umiditate de 12 %

                           Categoria aditivilor zootehnici. Grupa funcțională: stabilizatori ai florei intestinale

                        4b1893

                        Cargill Incorporated, reprezentat de Provimi Holding BV

                           Bacillus amyloliquefaciens NRRL B-50508, Bacillus amyloliquefaciens NRRL B-50509 și

                           Bacillus subtilis NRRL B-50510

                           Compoziția aditivului:

                        Preparat de Bacillus amyloliquefaciens NRRL B-50508, Bacillus amyloliquefaciens NRRL B-50509 și Bacillus subtilis NRRL B-50510, conținând cel puțin: Bacillus spp. 2,5 × 109 CFU/g (raport 1:1:1)
                        Sub formă de pulbere

                           Caracterizarea substanței active:

                        Spor viabil de Bacillus amyloliquefaciens NRRL B-50508, Bacillus amyloliquefaciens NRRL B-50509 și Bacillus subtilis NRRL B-50510

                           Metoda analitică
                            (1)

                        Pentru identificare: Electroforeză în gel în câmp pulsatil (PFGE – Pulsed Field Gel Electrophoresis)
                        Pentru numărarea în aditivul furajer, în preamestecuri și furaje: Metoda dispersiei pe placă cu triptonă soia agar (EN 15784)

                        Porci pentru îngrășat
                        Specii minore de porcine pentru îngrășat

                        —

                        1,5 × 108

                        —

                                    1.

                                    A se menționa, în instrucțiunile de utilizare a aditivului și a preamestecurilor, condițiile de depozitare și stabilitatea la tratament termic.

                                    2.

                                    Pentru utilizatorii aditivului și ai preamestecurilor, operatorii din sectorul hranei pentru animale trebuie să stabilească proceduri operaționale și măsuri organizatorice pentru a contracara riscurile potențiale care rezultă din utilizarea acestora. În cazul în care respectivele riscuri nu pot fi eliminate sau reduse la minimum prin astfel de proceduri și măsuri, aditivul și preamestecurile trebuie utilizate cu echipament de protecție individuală, inclusiv cu echipamente de protecție respiratorie și cutanată.

                        25 august 2029

               (1)  Detaliile metodelor analitice sunt disponibile la următoarea adresă a laboratorului de referință: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) 2019/1314 al Comisiei din 2 august 2019 de autorizare a modificării specificațiilor alimentului nou lacto-N-neotetraoză produsă cu Escherichia coli K-12, în temeiul Regulamentului (UE) 2015/2283 al Parlamentului European și al Consiliului, și de modificare a Regulamentului de punere în aplicare (UE) 2017/2470 al Comisiei (Text cu relevanță pentru SEE.)

text:
                  5.8.2019

                  RO

                  Jurnalul Oficial al Uniunii Europene

                  L 205/4

         REGULAMENTUL DE PUNERE ÎN APLICARE (UE) 2019/1314 AL COMISIEI
         din 2 august 2019
         de autorizare a modificării specificațiilor alimentului nou lacto-N-neotetraoză produsă cu Escherichia coli K-12, în temeiul Regulamentului (UE) 2015/2283 al Parlamentului European și al Consiliului, și de modificare a Regulamentului de punere în aplicare (UE) 2017/2470 al Comisiei
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2015/2283 al Parlamentului European și al Consiliului din 25 noiembrie 2015 privind alimentele noi, de modificare a Regulamentului (UE) nr. 1169/2011 al Parlamentului European și al Consiliului și de abrogare a Regulamentului (CE) nr. 258/97 al Parlamentului European și al Consiliului și a Regulamentului (CE) nr. 1852/2001 al Comisiei (1), în special articolul 12,
         întrucât:

                     (1)

                     Regulamentul (UE) 2015/2283 prevede că doar alimentele noi autorizate și incluse în lista Uniunii pot fi introduse pe piața Uniunii.

                     (2)

                     În temeiul articolului 8 din Regulamentul (UE) 2015/2283, a fost adoptat Regulamentul de punere în aplicare (UE) 2017/2470 al Comisiei (2), care stabilește o listă a Uniunii cu alimente noi autorizate.

                     (3)

                     În temeiul articolului 12 din Regulamentul (UE) 2015/2283, Comisia trebuie să prezinte un proiect de act de punere în aplicare de autorizare a introducerii pe piața Uniunii a unui aliment nou și de actualizare a listei Uniunii.

                     (4)

                     Decizia de punere în aplicare (UE) 2016/375 a Comisiei (3) a autorizat, în conformitate cu Regulamentul (CE) nr. 258/97 al Parlamentului European și al Consiliului (4), introducerea pe piață a lacto-N-neotetraozei sintetizate chimic ca ingredient alimentar nou.

                     (5)

                     În temeiul articolului 5 din Regulamentul (CE) nr. 258/97, la 1 septembrie 2016, societatea Glycom A/S („solicitantul”) a informat Comisia cu privire la intenția sa de a introduce pe piață lacto-N-neotetraoza de origine microbiană produsă cu Escherichia coli tulpina K-12 ca ingredient alimentar nou.

                     (6)

                     În notificarea trimisă Comisiei, solicitantul a transmis, de asemenea, un raport emis, în temeiul articolului 3 alineatul (4) din Regulamentul (CE) nr. 258/97, de către autoritatea competentă a Irlandei, care, pe baza dovezilor științifice prezentate de solicitant, a concluzionat că lacto-N-neotetraoza produsă cu Escherichia coli tulpina K-12 este în mod substanțial echivalentă cu lacto-N-neotetraoza sintetică autorizată prin Decizia de punere în aplicare (UE) 2016/375 a Comisiei. Prin urmare, lacto-N-neotetraoza de origine microbiană a fost inclusă pe lista cu alimente noi a Uniunii.

                     (7)

                     La 18 decembrie 2018, în conformitate cu articolul 10 alineatul (1) din Regulamentul (UE) 2015/2283, solicitantul a cerut o modificare a specificațiilor lacto-N-neotetraozei produse cu Escherichia coli tulpina K-12 pentru atenuarea impactului energetic și de mediu al procesului de fabricare a lacto-N-neotetraozei și pentru reducerea costurilor per unitate produsă. Modificările se referă la o scădere a nivelurilor de lacto-N-neotetraoză de la mai mare sau egal cu 92 % la mai mare sau egal cu 80 % și la creșterea nivelurilor de zaharide minore prezente în alimentul nou, și anume o creștere a nivelurilor de D-lactoză de la maximum 3,0 % la maximum 10,0 % și o creștere a nivelurilor de para-lacto-N-neohexaoză de la maximum 3,0 % la maximum 5,0 %.

                     (8)

                     Pentru a se asigura faptul că puritatea globală a alimentului nou, ca urmare a introducerii modificărilor solicitate ale specificațiilor acestuia, rămâne la fel de ridicată ca cea a lacto-N-neotetraozei autorizate în prezent, solicitantul propune, de asemenea, ca suma nivelurilor lacto-N-neotetraozei și ale zaharidelor minore (D-lactoza, lacto-N-trioza II, para-lacto-N-neohexaoza și izomerul de lacto-N-neotetraoză fructoză) din alimentul nou să fie mai mare sau egală cu 92,0 %.

                     (9)

                     Modificările solicitate ale specificațiilor alimentului nou se datorează modificărilor procesului de fabricare a substanței respective, care implică înlocuirea etapei de purificare prin cristalizare cu o etapă de uscare prin pulverizare, utilizată în prezent în producția de lacto-N-neotetraoză produsă cu Escherichia coli tulpina K-12. Prin urmare, solicitantul a cerut modificarea rubricii referitoare la lacto-N-neotetraoza de origine microbiană din lista alimentelor noi autorizate a Uniunii pentru ca schimbarea respectivă să fie reflectată în etapa de purificare a procesului de fabricație.

                     (10)

                     Comisia a considerat că modificările solicitate în legătură cu zaharidele alimentului nou autorizat (care sunt și componente ale laptelui uman), menținând o sumă totală ridicată a acestora și a altor zaharide minore prezente în alimentul nou, nu afectează aspectele de siguranță care au sprijinit autorizarea lacto-N-neotetraozei sintetice și a lacto-N-neotetraozei produse cu Escherichia coli tulpina K-12 și, prin urmare, nu necesită o consultare a Autorității Europene pentru Siguranța Alimentară.

                     (11)

                     Având în vedere considerațiile de mai sus, modificările solicitate sunt în conformitate cu articolul 12 alineatul (1) din Regulamentul (UE) 2015/2283. Prin urmare, este necesar să se modifice specificațiile alimentului nou lacto-N-neotetraoză de origine microbiană produsă cu Escherichia coli tulpina K-12 la nivelurile propuse de lacto-N-neotetraoză, de D-lactoză și de para-lacto-N-neohexaoză, precum și ale nivelurilor globale de lacto-N-neotetraoză împreună cu cele ale zaharidelor minore (D-lactoza, lacto-N-trioza II, para-lacto-N-neohexaoza și izomerul de lacto-N-neotetraoză fructoză).

                     (12)

                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

               ADOPTĂ PREZENTUL REGULAMENT:

            Articolul 1
            Rubrica referitoare la substanța lacto-N-neotetraoză produsă cu Escherichia coli tulpina K-12 din lista alimentelor noi autorizate a Uniunii, astfel cum este prevăzută la articolul 6 din Regulamentul (UE) 2015/2283, se modifică în conformitate cu anexa la prezentul regulament.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 2 august 2019.

                  Pentru Comisie

                  Președintele

               Jean-Claude JUNCKER

            (1)  JO L 327, 11.12.2015, p. 1.

            (2)  Regulamentul de punere în aplicare (UE) 2017/2470 al Comisiei din 20 decembrie 2017 de stabilire a listei cu alimente noi a Uniunii în conformitate cu Regulamentul (UE) 2015/2283 al Parlamentului European și al Consiliului privind alimentele noi (JO L 351, 30.12.2017, p. 72).

            (3)  Decizia de punere în aplicare (UE) 2016/375 a Comisiei din 11 martie 2016 de autorizare a introducerii pe piață a lacto-N-neotetraozei ca ingredient alimentar nou în temeiul Regulamentului (CE) nr. 258/97 al Parlamentului European și al Consiliului (JO L 70, 16.3.2016, p. 22).

            (4)  Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (JO L 43, 14.2.1997, p. 1).

            ANEXĂ
            În tabelul 2 (Specificații) din Regulamentul de punere în aplicare (UE) 2017/2470, rubrica referitoare la „Lacto-N-neotetraoză (sursă microbiană)” se înlocuiește cu următorul text:

                           „Lacto-
                                 N
                              -neotetraoză

                              (sursă microbiană)

                              Definiție

                           Denumire chimică: β-D-galactopiranozil-(1→4)-2-acetamido-2-deoxi-β-D-glucopiranozil-(1→3)-β-D-galactopiranozil-(1→4)-D-glucopiranoză
                           Formula chimică: C26H45NO21

                           Nr. CAS: 13007-32-4
                           Masa moleculară: 707,63 g/mol

                              Sursă:

                           Tulpină modificată genetic de Escherichia coli K-12

                              Descriere:

                           Lacto-N-neotetraoza este o pulbere albă spre albicioasă, obținută printr-un proces microbian.

                              Puritate:

                           Analiză (fără apă): ≥ 80 %
                           D-lactoză: ≤ 10,0 %
                           Lacto-N-trioză II: ≤ 3,0 %

                              para-lacto-N-neohexaoză: ≤ 5,0 %
                           Izomer de lacto-N-neotetraoză fructoză: ≤ 1,0 %
                           Suma zaharidelor (lacto-N-neotetraoza, D-lactoza, lacto-N-trioza II, para-lacto-N-neohexaoza, izomerul de lacto-N-neotetraoză fructoză): ≥ 92 %
                           pH (20 °C, soluție 5 %): 4,0-7,0
                           Apă: ≤ 9,0 %
                           Cenușă, sulfată: ≤ 0,4 %
                           Solvenți reziduali (metanol): ≤ 100 mg/kg
                           Proteine reziduale: ≤ 0,01 %

                              Criterii microbiologice:

                           Număr total de bacterii mezofile aerobe: ≤ 500 UFC/g
                           Drojdii: ≤ 10 UFC/g
                           Mucegaiuri: ≤ 10 UFC/g
                           Endotoxine reziduale: ≤ 10 UE/mg

                           UFC: unități formatoare de colonii; UE: unități de endotoxine”


title: Regulamentul de punere în aplicare (UE) 2019/1337 al Consiliului din 8 august 2019 privind punerea în aplicare a articolului 2 alineatul (3) din Regulamentul (CE) nr. 2580/2001 privind măsuri restrictive specifice îndreptate împotriva anumitor persoane și entități în vederea combaterii terorismului și de abrogare a Regulamentului de punere în aplicare (UE) 2019/24

text:
                  9.8.2019

                  RO

                  Jurnalul Oficial al Uniunii Europene

                  L 209/1

         REGULAMENTUL DE PUNERE ÎN APLICARE (UE) 2019/1337 AL CONSILIULUI
         din 8 august 2019
         privind punerea în aplicare a articolului 2 alineatul (3) din Regulamentul (CE) nr. 2580/2001 privind măsuri restrictive specifice îndreptate împotriva anumitor persoane și entități în vederea combaterii terorismului și de abrogare a Regulamentului de punere în aplicare (UE) 2019/24
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 2580/2001 al Consiliului din 27 decembrie 2001 privind măsuri restrictive specifice îndreptate împotriva anumitor persoane și entități în vederea combaterii terorismului (1), în special articolul 2 alineatul (3),
         având în vedere propunerea Înaltului Reprezentant al Uniunii pentru afaceri externe și politica de securitate,
         întrucât:

                     (1)

                     La 8 ianuarie 2019, Consiliul a adoptat Regulamentul de punere în aplicare (UE) 2019/24 (2) privind punerea în aplicare a articolului 2 alineatul (3) din Regulamentul (CE) nr. 2580/2001, care stabilește o listă actualizată a persoanelor, grupurilor și entităților cărora li se aplică Regulamentul (CE) nr. 2580/2001 (denumită în continuare „lista”).

                     (2)

                     Consiliul a comunicat, în măsura posibilă, tuturor persoanelor, grupurilor și entităților expuneri de motive care explică de ce au fost incluse pe listă.

                     (3)

                     Prin intermediul unui aviz publicat în Jurnalul Oficial al Uniunii Europene, Consiliul a informat persoanele, grupurile și entitățile incluse pe listă cu privire la faptul că a decis menținerea lor pe listă. De asemenea, Consiliul a informat persoanele, grupurile și entitățile în cauză cu privire la posibilitatea de a solicita o expunere de motive a Consiliului pentru includerea lor pe listă, în cazul în care nu le fusese deja comunicată o astfel de expunere de motive.

                     (4)

                     Consiliul a revizuit lista, în conformitate cu articolul 2 alineatul (3) din Regulamentul (CE) nr. 2580/2001. La efectuarea revizuirii respective, Consiliul a ținut seama de observațiile transmise de cei vizați, precum și de informațiile actualizate primite din partea autorităților naționale competente privind statutul la nivel național al persoanelor și entităților incluse pe listă.

                     (5)

                     Consiliul a verificat dacă autoritățile competente, astfel cum sunt menționate la articolul 1 alineatul (4) din Poziția comună 2001/931/PESC a Consiliului (3), au adoptat decizii referitoare la toate persoanele, grupurile și entitățile din listă ca urmare a implicării acestora în acte de terorism în înțelesul articolului 1 alineatele (2) și (3) din Poziția comună 2001/931/PESC. De asemenea, Consiliul a ajuns la concluzia că persoanelor, grupurilor și entităților cărora li se aplică articolele 2, 3 și 4 din Poziția comună 2001/931/PESC ar trebui să li se aplice în continuare măsurile restrictive specifice prevăzute în Regulamentul (CE) nr. 2580/2001.

                     (6)

                     Lista ar trebui să fie actualizată în mod corespunzător, iar Regulamentul de punere în aplicare (UE) 2019/24 ar trebui să fie abrogat,

               ADOPTĂ PREZENTUL REGULAMENT:

            Articolul 1
            Lista prevăzută la articolul 2 alineatul (3) din Regulamentul (CE) nr. 2580/2001 figurează în anexa la prezentul regulament.

            Articolul 2
            Regulamentul de punere în aplicare (UE) 2019/24 se abrogă.

            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 august 2019.

                  Pentru Consiliu

                  Președintele

               T. TUPPURAINEN

            (1)  JO L 344, 28.12.2001, p. 70.

            (2)  Regulamentul de punere în aplicare (UE) 2019/24 al Consiliului din 8 ianuarie 2019 privind punerea în aplicare a articolului 2 alineatul (3) din Regulamentul (CE) nr. 2580/2001 privind măsuri restrictive specifice îndreptate împotriva anumitor persoane și entități în vederea combaterii terorismului și de abrogare a Regulamentului de punere în aplicare (UE) 2018/1071 (JO L 6, 9.1.2019, p. 2).

            (3)  Poziția comună 2001/931/PESC a Consiliului din 27 decembrie 2001 privind aplicarea de măsuri specifice pentru combaterea terorismului (JO L 344, 28.12.2001, p. 93).

            ANEXĂ

               LISTA PERSOANELOR, GRUPURILOR ȘI ENTITĂȚILOR MENȚIONATE LA ARTICOLUL 1

            I.   PERSOANE

                        1.

                        ABDOLLAHI Hamed (alias Mustafa Abdullahi), născut la 11.8.1960 în Iran. Pașaport: D9004878.

                        2.

                        AL-NASSER, Abdelkarim Hussein Mohamed, născut la Al Ihsa (Arabia Saudită), cetățean saudit.

                        3.

                        AL YACOUB, Ibrahim Salih Mohammed, născut la 16.10.1966 la Tarut (Arabia Saudită), cetățean saudit.

                        4.

                        ARBABSIAR Manssor (alias Mansour Arbabsiar), născut la 6.3.1955 sau la 15.3.1955 în Iran. Cetățean iranian și cetățean al SUA. Pașaport: C2002515 (iranian); Pașaport: 477845448 (SUA). Carte de identitate națională nr.: 07442833, data expirării: 15.3.2016 (permis de conducere eliberat în SUA).

                        5.

                        ASADI, Assadollah, născut la 22.12.1971 la Teheran (Iran), cetățean iranian. Numărul pașaportului diplomatic iranian: D9016657.

                        6.

                        BOUYERI, Mohammed (alias Abu ZUBAIR, alias SOBIAR, alias Abu ZOUBAIR), născut la 8.3.1978 la Amsterdam (Țările de Jos).

                        7.

                        EL HAJJ, Hassan Hassan, născut la 22.3.1988 la Zaghdraiya, Sidon, Liban, cetățean canadian. Numărul pașaportului: JX446643 (Canada).

                        8.

                        HASHEMI MOGHADAM Saeid, născut la 6.8.1962 la Teheran (Iran), cetățean iranian. Numărul pașaportului: D9016290, valabil până la 4.2.2019.

                        9.

                        IZZ-AL-DIN, Hasan (alias GARBAYA, Ahmed, alias SA-ID, alias SALWWAN, Samir), Liban, născut în 1963 în Liban, cetățean libanez.

                        10.

                        MELIAD, Farah, născut la 5.11.1980 la Sydney (Australia), cetățean australian. Numărul pașaportului: M2719127 (Australia).

                        11.

                        MOHAMMED, Khalid Shaikh (alias ALI, Salem, alias BIN KHALID, Fahd Bin Adballah, alias HENIN, Ashraf Refaat Nabith, alias WADOOD, Khalid Adbul), născut la 14.4.1965 sau la 1.3.1964 în Pakistan, numărul pașaportului: 488555.

                        12.

                        ȘANLI, Dalokay (alias Sinan), născut la 13.10.1976 la Pülümür (Turcia).

                        13.

                        SHAHLAI Abdul Reza (alias Abdol Reza Shala'i, alias Abd-al Reza Shalai, alias Abdorreza Shahlai, alias Abdolreza Shahla'i, alias Abdul-Reza Shahlaee, alias Hajj Yusef, alias Haji Yusif, alias Hajji Yasir, alias Hajji Yusif, alias Yusuf Abu-al-Karkh), născut aproximativ în 1957 în Iran. Adrese: 1. Kermanshah, Iran, 2. Baza militară Mehran, provincia Ilam, Iran.

                        14.

                        SHAKURI, Ali Gholam, născut aproximativ în 1965 la Teheran, Iran.

                        15.

                        SOLEIMANI Qasem (alias Ghasem Soleymani, alias Qasmi Sulayman, alias Qasem Soleymani, alias Qasem Solaimani, alias Qasem Salimani, alias Qasem Solemani, alias Qasem Sulaimani, alias Qasem Sulemani), născut la 11.3.1957 în Iran. Cetățean iranian, pașaport: 008827 (pașaport diplomatic iranian), eliberat în 1999. Titlu: general-maior.

                  II.   GRUPĂRI ȘI ENTITĂȚI

                        1.

                        „Abu Nidal Organisation” („Organizația Abu Nidal”) – „ANO” [alias „Fatah Revolutionary Council” („Consiliul Revoluționar Fatah”), alias „Arab Revolutionary Brigades” („Brigăzile Revoluționare Arabe”), alias „Black September” („Septembrie Negru”), alias „Revolutionary Organisation of Socialist Muslims” („Organizația Revoluționară a Musulmanilor Socialiști”)].

                        2.

                        „Al-Aqsa Martyrs' Brigade” („Brigada Martirilor Al-Aqsa”).

                        3.

                        „Al-Aqsa e.V.”

                        4.

                        „Babbar Khalsa”.

                        5.

                        „Communist Party of the Philippines” („Partidul Comunist din Filipine”), inclusiv „New People's Army” („Noua Armată Populară”) – „NAP”, Filipine.

                        6.

                        Directorate for Internal Security of the Iranian Ministry for Intelligence and Security (Direcția pentru securitate internă a Ministerului iranian pentru Informații și Securitate).

                        7.

                        „Gama'a al-Islamiyya” (alias „Al-Gama'a al-Islamiyya”) [„Islamic Group” („Grupul Islamic”) – „IG” („GI”)].

                        8.

                        „İslami Büyük Doğu Akıncılar Cephesi” – „IBDA-C” [„Great Islamic Eastern Warriors Front” („Marele Front de Est Islamic al Războinicilor”)].

                        9.

                        „Hamas”, inclusiv „Hamas-Izz al-Din al-Qassem”.

                        10.

                        „Hizballah Military Wing” („Aripa militară a Hezbollahului”) [alias „Hezbollah Military Wing”, alias „Hizbullah Military Wing”, alias „Hizbollah Military Wing”, alias „Hezballah Military Wing”, alias „Hisbollah Military Wing”, alias „Hizbu'llah Military Wing”, alias „Hizb Allah Military Wing”, alias „Jihad Council” („Consiliul Jihadului”) (și toate unitățile subordonate acesteia, inclusiv Organizația pentru Securitate Externă)].

                        11.

                        „Hizbul Mujahideen” – „HM”.

                        12.

                        „Khalistan Zindabad Force” („Forța Khalistan Zindabad”) – „KZF”.

                        13.

                        „Kurdistan Workers' Party” („Partidul Muncitoresc din Kurdistan”) – „PKK” (alias „KADEK”, alias „KONGRA-GEL”).

                        14.

                        „Liberation Tigers of Tamil Eelam” („Tigrii Eliberării din Tamil Eelam”) – „LTTE”.

                        15.

                        „Ejército de Liberación Nacional” („Armata de Eliberare Națională”).

                        16.

                        „Palestinian Islamic Jihad” („Jihadul Islamic Palestinian”) – „PIJ”.

                        17.

                        „Popular Front for the Liberation of Palestine” („Frontul Popular pentru Eliberarea Palestinei”) – „PFLP” („FPEP”).

                        18.

                        „Popular Front for the Liberation of Palestine” – „General Command” („Frontul Popular pentru Eliberarea Palestinei – Comandamentul General”) [alias „PFLP” – „General Command” („FPEP” – „Comandamentul General”)].

                        19.

                        „Devrimci Halk Kurtuluș Partisi-Cephesi” – „DHKP-C” [alias „Devrimci Sol” („Stânga Revoluționară”), alias „Dev Sol”] („Armata/Frontul/Partidul de Eliberare Revoluționară Populară”).

                        20.

                        „Sendero Luminoso” („Calea Luminoasă”) – „SL”.

                        21.

                        „Teyrbazen Azadiya Kurdistan” – „TAK” [alias „Kurdistan Freedom Falcons” („Șoimii Eliberării din Kurdistan”), alias „Kurdistan Freedom Hawks” („Vulturii Eliberării din Kurdistan”)].


title: Regulamentul de punere în aplicare (UE) 2019/1339 al Comisiei din 8 august 2019 de acordare a unei perioade de tranziție pentru utilizarea denumirii de origine protejată „Cidre Cotentin”/„Cotentin” (DOP)

text:
                  9.8.2019

                  RO

                  Jurnalul Oficial al Uniunii Europene

                  L 209/8

         REGULAMENTUL DE PUNERE ÎN APLICARE (UE) 2019/1339 AL COMISIEI
         din 8 august 2019
         de acordare a unei perioade de tranziție pentru utilizarea denumirii de origine protejată „Cidre Cotentin”/„Cotentin” (DOP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 15 alineatul (1),
         întrucât:

                     (1)

                     Prin scrisoarea primită la 16 noiembrie 2016, autoritățile franceze au comunicat Comisiei faptul că Cidrerie de la Brique (23, route de la Brique, 50700 Saint-Joseph), societate care a comercializat legal și neîntrerupt, de mai mult de cinci ani, produsul în cauză sub denumirea „Cidre Cotentin”/„Cotentin”, și-a manifestat opoziția în timpul procedurii naționale de opoziție. Având în vedere că această societate îndeplinește condițiile prevăzute la articolul 15 alineatul (1) din Regulamentul (UE) nr. 1151/2012, autoritățile franceze au solicitat Comisiei Europene acordarea unei perioade de tranziție care să se încheie la data de 30 iunie 2020.

                     (2)

                     Prin Regulamentul de punere în aplicare (UE) 2018/939 al Comisiei (2), Comisia a înregistrat denumirea „Cidre Cotentin”/„Cotentin” (DOP) în Registrul denumirilor de origine protejate și al indicațiilor geografice protejate, fără a acorda societății Cidrerie de la Brique perioada de tranziție solicitată de autoritățile franceze în temeiul articolului 15 alineatul (1). Regulamentul de punere în aplicare (UE) 2018/939 a intrat în vigoare la 23 iulie 2018.

                     (3)

                     În e-mail-urile lor din 10 și 12 aprilie 2019, autoritățile franceze au detaliat condițiile de eligibilitate a societății Cidrerie de la Brique pentru acordarea unei perioade de tranziție în temeiul articolului 15 alineatul (1) din Regulamentul (UE) nr. 1151/2012 și au solicitat din nou Comisiei să acorde perioada de tranziție sus-menționată.

                     (4)

                     Societatea în cauză, stabilită în interiorul ariei geografice delimitate prevăzute în caietul de sarcini al denumirii de origine protejată „Cidre Cotentin”/„Cotentin”, nu respectă caietul de sarcini al denumirii și, prin urmare, ar încălca dispozițiile de la articolul 13 alineatul (1) din Regulamentul (UE) nr. 1151/2012 dacă ar utiliza denumirea menționată.

                     (5)

                     Așadar, societatea Cidrerie de la Brique îndeplinea condițiile prevăzute la articolul 15 alineatul (1) din Regulamentul (UE) nr. 1151/2012 pentru a beneficia de o perioadă de tranziție pentru utilizarea legală a denumirii comerciale după înregistrarea acesteia. Pentru a fi autorizată să utilizeze denumirea protejată „Cidre Cotentin”/„Cotentin” (DOP), ar trebui să i se acorde o perioadă de tranziție care să se încheie la data de 30 iunie 2020.

                     (6)

                     Deoarece denumirea este protejată de la data de 23 iulie 2018, data intrării în vigoare a Regulamentului de punere în aplicare (UE) 2018/939, de înregistrare a denumirii „Cidre Cotentin”/„Cotentin” (DOP), este necesară prelungirea retroactivă până la această dată a autorizației de utilizare a denumirii protejate.

                     (7)

                     Măsurile prevăzute în prezentul regulament sunt conforme cu avizul Comitetului pentru politica în domeniul calității produselor agricole,

               ADOPTĂ PREZENTUL REGULAMENT:

            Articolul 1
            Societatea Cidrerie de la Brique (23, route de la Brique, 50700 Saint-Joseph) este autorizată să utilizeze denumirea înregistrată „Cidre Cotentin”/„Cotentin” (DOP) pe durata unei perioade de tranziție care se încheie la data de 30 iunie 2020.
            Această perioadă de tranziție se aplică retroactiv începând de la data de 23 iulie 2018.

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în statele membre în conformitate cu tratatele.
            Adoptat la Bruxelles, 8 august 2019.

                  Pentru Comisie

                  Președintele

               Jean-Claude JUNCKER

            (1)  JO L 343, 14.12.2012, p. 1.

            (2)  Regulamentul de punere în aplicare (UE) 2018/939 al Comisiei din 26 iunie 2018 de înregistrare a unei denumiri în Registrul denumirilor de origine protejate și al indicațiilor geografice protejate [„Cidre Cotentin”/„Cotentin” (DOP)] (JO L 166, 3.7.2018, p. 3).